## Nuria Montes destaca la professionalitat del nou equip, que aposta per “transformar la Comunitat Valenciana en referent internacional en innovació”

*** La consellera d’Innovació, Indústria, Comerç i Turisme ha remarcat que “en la part humana continuem fitxant als millors”
* Elena Lumbreras és la nova sotssecretària de la Conselleria, mentre que Jerónimo Mora s’incorpora com a secretari autonòmic d’Innovació i Juan José Cortés Vélez com a director general d’Innovació**

La consellera d’Innovació, Indústria, Comerç i Turisme, Nuria Montes, ha subratllat aquest dilluns que un dels seus objectius és “transformar la Comunitat Valenciana en referent internacional en innovació, per això apostem per la part humana fitxant als millors i configurant el millor dels equips”.

Així s’ha pronunciat a les instal·lacions de Ciutat de la Llum, durant la presa de possessió de tres alts càrrecs de l’àrea d’Innovació, que, tal com ha assenyalat, “estarà situada a Alacant”.

En concret, les persones que es faran càrrec de diverses funcions en matèria d’innovació seran Jerónimo Mora, que s’incorpora com a secretari autonòmic d’Innovació, i Juan José Cortés Vélez, que serà a partir d’ara el director general d’Innovació. D’altra banda, també ha pres possessió del seu càrrec Elena Lumbreras, sotssecretària de la Conselleria d’Innovació, Indústria, Comerç i Turisme.

La responsable d’aquesta conselleria ha volgut destacar que “aquest Govern té pensat un projecte de futur capaç de gestionar un ecosistema d’empreses tecnològiques i d’última generació, però per a fer-ho és necessari comptar amb un marc fiscal molt més favorable”.

**Sotssecretària de la Conselleria**

L’alacantina Elena Lumbreras ha pres possessió aquest dilluns del càrrec de sotssecretària de la Conselleria d’Innovació, Indústria, Comerç i Turisme. A partir d’aquest moment, tal com ha apuntat Montes, “esdevé una de les peces clau de la Conselleria, ja que serà la persona encarregada que totes les peces de l’engranatge complex funcionen i hi haja coordinació entre tots els departaments”.

Lumbreras és llicenciada en Econòmiques per la Universitat d’Alacant i funcionària de carrera de l’Ajuntament de la localitat des de fa més de tres dècades, per la qual cosa ha ocupat diversos llocs de responsabilitat. A més, té un màster en administració local i és especialista en direcció estratègica i de qualitat en l’Administració. També ha sigut directora de tres projectes europeus i s’ha encarregat de la gestió turística.

**Secretari autonòmic d’Innovació**

D’altra banda, la Secretaria Autonòmica d’Innovació està ocupada a partir d’ara per Jerónimo Mora, nascut a Elx i llicenciat en Informàtica per la Universitat Politècnica de València. A més, com a funcionari de carrera, imparteix docència en el grau d’Enginyeria Informàtica i en els màsters universitaris en Enginyeria Informàtica i en Ciberseguretat de la Universitat d’Alacant.

La seua trajectòria, tal com ha apuntat la consellera, “fa que siga plenament conscient de la importància d’impulsar les empreses des de la innovació per a millorar-ne la competitivitat i que els avanços científics estiguen prioritàriament enfocats a millorar la vida de les ciutadanes i els ciutadans de manera tangible”.

**Director general d’Innovació**

Per la seua banda, el nou director general d’Innovació, Juan José Cortés Vélez, és llicenciat en Dret i MBA per la Universitat Politècnica de Madrid, i en els últims anys ha treballat per al sector de les telecomunicacions i les noves tecnologies, així com per a la consultora PricewaterhouseCoopers i el bufet alacantí Devesa i Calvo.

Vélez s’ha format durant més de 30 anys en disciplines lligades al món de l’empresa i les noves tecnologies i, a més, és membre del Centre d’Intel·ligència Digital de la Universitat d’Alacant i autor de diverses publicacions en revistes especialitzades en dret digital i noves tecnologies.

Fecha: 07/08/2023